1995. – 1065 ár frá stofnun Alþingis.

120. löggjafarþing. – 229. mál.

310. Fyrirspurn

til samgönguráðherra um framkvæmdir á Reykjavíkurflugvelli í kjölfar hættumats.

Frá Ástu R. Jóhannesdóttur.

Hverjar af tillögum nefndar þeirrar sem gerði hættumat fyrir Reykjavíkurflugvöll eru þegar komnar til framkvæmda?

Skriflegt svar óskast.

Greinargerð.

Álit nefndarinnar var birt í skýrslunni Reykjavíkurflugvöllur — sambýli flugs og byggðar" árið 1991. Tillögurnar eru byggðar á hættumati nefndarinnar og mati á slysalíkum umhverfis flugvöllinn:

æfinga-, kennslu- og einkaflug fái aðstöðu á nýjum flugvelli í nágrenni höfuðborgarinnar,

ferjuflugi og milllandaflugi einkaflugvéla, öðru en sérstöku gestaflugi, verði beint til Keflavíkur,

hætt verði notkun á NA/SV-braut (07-25) og henni lokað,

tekin verði upp skráning á brautarnotkun á Reykjavíkurflugvelli og settar reglur sem leiða til aukinnar notkunar AV-brautar á kostnað NS-brautar,

eldsneytisgeymar á flugvallarsvæðinu verði fjarlægðir og komið upp eldsneytis- og olíubirgðageymslu á einum stað utan við öryggissvæði flugbrautanna,

gas- og olíugeymar í Skerjafirði verði fjarlægðir,

settar verði reglur um hávaðatakmarkanir á Reykjavíkurflugvelli,

flugsýningar verði framvegis haldnar utan Reykjavíkur,

hraðað verði framkvæmdum við endurbætur og nýbyggingu akbrauta á flugvellinum,

tryggt verði fé til kaupa á flugvallarratsjá í flugturn og aðflugs- og brottflugsleiðum beint sem mest frá þéttbýli umhverfis flugvöllinn út yfir sjó.